Na temelju članka 33. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01, 129/05, 109/07, 125/08, 36/09, 150/11, 144/12. i 19/13-pročišćeni tekst) i članka 18. Statuta Grada Križevaca ("Službeni vjesnik Grada Križevaca", broj 4/09 i 1/13), Gradsko vijeće Grada Križevaca 7. na sjednici održanoj 12. ožujka 2014. donijelo je

**P O S L O V N I Č K U O D L U K U**

O IZMJENI I DOPUNI POSLOVNIKA GRADSKOG VIJEĆA GRADA KRIŽEVACA

Članak 1.

U Poslovniku Gradskog vijeća Grada Križevaca ("Službeni vjesnik Grada Križevaca" broj 5/09 i 1/13) članak 81. mijenja se i glasi:

"Rad Gradskog vijeća i njegovih radnih tijela je javan. Javnost rada ostvaruje se:

- javnim održavanjem sjednica,

- objavljivanjem općih i pojedinačnih akata u "Službenom vjesniku Grada Križevaca" i na web stranici Grada Križevaca,

- javnim informiranjem posredstvom medija,

- održavanjem konferencija za novinare i na drugi odgovarajući način.

Predstavnici medija imaju pravo pratiti rad Gradskog vijeća i njegovih radnih tijela.

Predstavnicima medija dostavlja se poziv za sjednicu Gradskog vijeća s materijalima.

Građani i predstavnici zainteresiranih pravnih osoba imaju pravo prisustvovati sjednicama Gradskog vijeća i njegovih radnih tijela u skladu s prostornim mogućnostima Grada Križevaca.

Građani i pravne osobe dužni su pisanim putem najaviti svoju nazočnost, odnosno nazočnost svojih predstavnika na sjednici Gradskog vijeća i njegovih radnih tijela najkasnije tri dana prije održavanja sjednice. U pisanoj obavijesti građani i pravne osobe dužni su navesti

ime i prezime osobe koja će prisustvovati sjednici.

Predsjednik Gradskog vijeća, odnosno radnog tijela, može ograničiti broj građana koji

žele prisustvovati sjednici zbog prostornih uvjeta i održavanja reda na sjednici s time da prioritet imaju građani koji su svoju nazočnost najavili ranije.".

Članak 2.

Iza članka 81. dodaje se novi članak 81.a koji glasi:

"Članak 81.a

Gradsko vijeće može u iznimnim slučajevima u skladu sa zakonom kada to zahtijevaju opravdani razlozi, na prijedlog predsjednika Gradskog vijeća, odlučiti da se o određenom pitanju ne raspravlja javno, a materijal za takvu raspravu se ne dostavlja.

Prije prelaska na raspravu o pitanju iz stavka 1. ovog članka, predsjednik Gradskog vijeća pozvat će osobe čija nazočnost nije potrebna da napuste sjednicu, a o rezultatima rasprave obavijestit će javnost putem službenog priopćenja."

Članak 3.

Ova Poslovnička odluka stupa na snagu osmog dana od dana objave u "Službenom vjesniku Grada Križevaca".

GRADSKO VIJEĆE GRADA KRIŽEVACA

KLASA: 012-04/14-01/01

URBROJ: 2137/02-04/2-14-1

Križevci, 12. ožujka 2014. PREDSJEDNIK  
 Dragutin Guzalić